b'\n_START_ARTICLE_\nSkandan\n_START_PARAGRAPH_\nSkandan je kratka pripovedka, ki je iz\xc5\xa1la v zbirki zgodb Zgodbe o \xc5\xa0trpedu iz Materskega podolja, Podgorskega Krasa in \xc4\x8ci\xc4\x8darije. Po pripovedovanju jih je zbral in zapisal Pavel Medve\xc5\xa1\xc4\x8dek, grafik, slikar, oblikovalec, publicist in zbiralec ljudske dedi\xc5\xa1\xc4\x8dine. Pripovedko Skandan je zapisal po pripovedovanju Marije Gojak leta 1960.\n_START_SECTION_\nVsebina\n_START_PARAGRAPH_\nSkandan je bil priden in zelo delaven mladeni\xc4\x8d. Hotel je prevzeti o\xc4\x8detovo kmetijo in gospodariti._NEWLINE_Imel je \xc5\xbee izbrano deklino, ki pa se je nekega dne odlo\xc4\x8dila, da ga no\xc4\x8de imeti in se je odselila v mesto. Skandan je bil zelo prizadet in iz obupa se je odlo\xc4\x8dil, da si vzame \xc5\xbeivljenje. Sko\xc4\x8dil je v brezno, a ga je v zadnjem hipu re\xc5\xa1il \xc5\xa0trped, zaustavil ga je in ga rahlo spustil na tla. \xc5\xa0ele takrat je mladeni\xc4\x8d sprevidel, da bi s smrtjo samo prizadel star\xc5\xa1e. \xc5\xa0trped mu je naro\xc4\x8dil, naj na poti domov pogleda v prvi kal, ki ga bo videl. Na gladini vode bo videl dekle, stopi naj k njej, jo ogovori, saj je to dekli\xc4\x8d, ki ga \xc4\x8daka in ljubi._NEWLINE_Skandan je storil tako, kot mu je \xc5\xa0trped naro\xc4\x8dil, in prav kmalu se je z dekletom poro\xc4\x8dil. Ljubila in spo\xc5\xa1tovala sta se do smrti.'